khistorydata/jeongjo-sjw-relations huggingface dataset:
정조 14년
吏曹參議李勉兢疏曰伏以人有疾痛必呼父母殿下於臣父母也臣之疾痛不呼於殿下而將於何呼之也黃樟之疏出已四日矣臣始悸恐終而崩迫晝忘餐夜忘寢誠欲卽地滅死而不可得也臣猥以闒茸賤品濫被殿下之恩造驟躋淸要果如言者之言臣之顚沛固其宜也豈意得此言於今日哉今其疏本遣辭危怖勘律深重蓋其意必欲穽擭臣糜粉臣而後已倘微我殿下洞燭而昭釋之卽日無臣身矣臣雖欲呼疾痛於殿下之前其可得乎臣是何人終始生成於大聖人造化之中仁天雨露殆若獨偏於臣身也臣奉讀批旨血淚被面此生此恩無路報答惟有隕首結草之恩而已殿下旣不以人言罪臣在臣分義固當含恩屛縮恭守無辨之義而第其所臚列不比尋常彈駁有非臣子所可一刻加於身者情窮勢迫不得不略暴事實泣血鳴號伏願聖明哀矜而垂察焉臺疏中字字句句孰非驚心墜膽而最所痛冤弸中直欲溘然而無聞者卽偉簡兩賊吹噓之說也臣於癸卯登第之初橫被辭說九朔典籍一不檢擬於郞署之望方是時也非獨偉簡諸賊誰曾以臣姓名三字營護汲引於殿下之庭哉乃以十七臺通見漏之蹤忽參於瀛選數月而銓郞四年而緋玉以至見職之通擬是誰之賜譬如深山草木不容人力之培植而滋長於和風惠煦之中苟非我殿下奬拔之恩臣尙馮唐之不調耳未知兩賊之吹噓者何事臣之因此而做得者何官雖至主圈而掌選者亦各有其人此非但聖鑑之所俯燭抑亦通朝之所共知彼獨從何聞見乃忍以人所不忍聞者無難加之於人此豈常情之所可出者哉噫彼偉簡之凶謀逆節神人齊憤雖在姻親之間公議所在必討私計猶恐或浼擧皆深惡而痛斥爭欲手磔而口臠卽是人情之常也今乃以固宜革面斥絶不暇等句語作一圈套忽地投之於平生孤立千萬不當之人言之者雖以爲快聽之者將何以堪臣於人言若有一半分依俙近似則雖萬被誅殛猶不足以贖其罪苟非然者豈忍向人輕發此等語也對質無路求死不得秪有仰天血泣而已其曰泮試題云云樊噲之問於張良諸將之應於韓信明是信手拈出自可無情看過而胡乃刪折字句傅會湊成疑人於不當疑之地也且況昨冬事義理之明正婦孺皆知讎賊之討復擧國同情臣亦倡論而叫閽則凡有秉彝之性者孰敢異辭於其間而爲是說者抑獨何心看得如此釋得如此捏合而成其罪驅納不測之科臣身到此必無幸矣所恃而無恐者天鑑孔昭無微不察臣雖有欲言何必呶呶費說重起鬧端也至於尹在醇諫望事歲初開政問諸政吏則丁未遭艱前冬終制喪前連入臺望云故果一檢擬而章奏間姓名不登侍從案舊望自在其爲偉黨與否臣實未知若如臺疏所論矇然之罪焉敢辭也至若以渠地處云云凡以地處論人者或以卑微言或以釁累言今於臣何不明指其如何而囫圇說去也臣之庸騃果不稱於淸要以此論斷臣實無辭今必以地處爲言而全沒摸捉只事詬辱殆若閭巷戟手者然誠莫曉其意也嗚呼臣於丁未二月初除承宣入侍筵席天語諄複諭以前後奬擢之由詢及初頭潦倒之故末乃以謹愼免謗開示持身處世之方怳若慈父之詔迷子臣歸詑父母感淚相對竊念謹愼之要莫過於絶阿好罕交接庶幾以此奉承恩敎幸免大戾秪緣臣不忠無狀涉世昧方厚招訾謗畢竟同朝之間得此罔測之言上以負君父之指敎下以貽門戶之僇辱於是乎行己之不能謹愼可斷平生撫躬惶愧死有餘罪從今以往名途一步便作鐵限束帶抗顔更無餘望而顧今罪名不下官秩自如臣情抑塞歷日冞深玆敢疾聲哀籲冒瀆崇聽伏乞聖上天地父母特命選部刋臣仕籍仍治臣罪以爲不忠者之戒焉答曰省疏具悉呶呶便不新新照燭無待爾言本職姑爲許遞
정조 14년
掌令黃樟疏曰伏以臣身負大何跧伏田間自分爲淸朝棄物不自意聖度天大疎釋之恩至及於無似拔之坑坎之中置之袵席之上倘微我聖上日月而照燭之父母而顧復之則臣安得保有今日哉臣每與村翁野老相對攢祝自願少須臾無死以報塵刹之萬一而頃當柏府之除適値賤疾阽危未遂重入脩門之願自顧慙悚若隕淵谷乃者掌憲新命荐降於入城俟勘之日臣倘怳感激罔知攸措而大論方張他不暇顧章皇出肅隨人詣臺粗效沐浴之義略伸悲憤之忱從此歸死故山更有何憾第臣之出入臺端垂二十年而犬馬之齒已近七十矣當其少壯之時言議風采萬不近似於耳目之任未嘗出一言論一事況於年衰志頹之後尤何望繩愆糾謬少酬國家之洪恩也哉此臣所以怵惕彷徨不敢蹲冒者也玆敢略暴肝血之懇仰控崇嚴之聽伏乞聖明俯垂鑑察亟命遞臣難强之職以安私分治臣瀆擾之罪以昭法紀焉臣方乞免顧何敢猥有論說而天彝之性倫綱爲重人臣之義懲討是急其可不開口一言以少洩積年弸中之至冤至痛也哉嗚呼國運不幸亂逆層生粵自丙丁以後至于今十數載之間梟獍之心腸互相糾結鬼蜮之情狀前後和應涓涓而至於滔天焰焰而及於燎原必欲無國而後已君臣上下之所以處此變者當其亂逆之初出始雖驚憤而明張及其歲月之寢遠每患玩愒而游泛禍本賊魁尙多假息元惡大憝俱靳當律如鄭妻之百計射日麟謙之一串凶圖範能之傳家逆腸榮德之沮遏大計千古所無而或假息近畿或未施顯戮此固臣民之切齒腐心者而至如以下五行刀割宇偉之千凶萬惡尙在地上醫媼之至妖極憯俱未盤詰畢竟處分只誅一逆復而止則於是乎王綱轉益解弛亂賊無所顧畏梟音不斷獍肚相連致使逆如在簡凶如驥顯者積有醞釀乘機闖發表裏賊偉締結凶魯指劃天地甘作窩主於諸賊揣摩夙宵祗欲立功於二字刀割至於秋曹諸囚之供而公肆誣逼思之骨冷或鬼誅先及而諸子之收孥猶靳或海島薄逐而肆市之極律不擧以下半行刀割七囚之極凶而放釋無難三司之爭執徒成故紙一天之共載已多日月古今天下寧有是耶以殿下明聖何可拘於一時之十字刀割臣雖愚迷固知出於我聖上至仁盛德而其於宗社之重神人之憤何哉伏願殿下穆然遠覽翻然回悟廓揮乾斷亟行天討上以答慈聖哀痛之敎下以副臣民沫飮之情焉且臣於近日事竊有所心寒而膽掉者向來洪秉聖諫長時一疏何其陰慘閃忽有不忍正視也假托討逆而遣辭巧慝細究旨意則其精神骨子全在於爲偉簡右袒者也其曰宇偉之指劃者何事簡驥之綢繆者何說云者是明言無是事無是說也其曰鞫招昭在顧瞻已著云者是明言宇有鞫招而偉無是招也其曰箚奏迭陳誣逼難逃者是明言兩相箚奏勒歸誣逼也其曰義理則仍至忠逆之莫分者是謂懲討義理之不分明也疏末忽說酒禁之弊而其曰擧國如狂者是寓義於酒而歸一世討逆之人於如醉如狂也苟非然者則百人雖請禁酒而以渠崇飮何敢陳請又況世多不飮之人則何可以擧國若狂四字厚誣一世耶噫嘻痛矣渠是賊簡同閈之友逆偉輸心之客而常懷畜憾之心每思陰護之計恃其時日之稍久闖呈立幟之凶疏自以爲上天可欺慝謀潛售而公眼自在魑形難逃此豈無文一秉聖所可獨辨者哉此而置之則大義益晦凶黨愈肆將不知幾箇秉聖接跡而起臣謂洪秉聖亟令王府拿鞫嚴問期於得情斷不可已也因此而又有駭惋者吏曹參議李勉兢以渠地處驟陞淸要雖是偉簡兩賊之吹噓而渠若有一分人心則固宜革心改圖斥絶之不暇而昨冬驥簡事出之後課試泮題詩曰今日之事何如賦曰佯應曰諾設爲問答顯有譏訕朝政口然心不然之意國言喧騰至今未已而又於歲首獨政敢以偉賊血黨六七年枳塞之尹在醇不議僚堂肆然擬檢於亞諫之望一何放恣之心也臣竊痛之臣謂李勉兢銓部國子之望一竝改正仍施屛裔之典明示不與同中國之意然後奸萌可折世道可靖矣臣雖不肖無狀卽世祿遺裔猥忝是職適當是月目見二字刀割未討變怪層生憂惋悲慨不忍終默惟殿下恕其愚而察其忠焉答曰省疏具悉上款不允洪秉聖事論人何若是齷齪況架鑿於句語之意不到處仍成重案世豈有如許毒手勸爾爲此者足做如許句語矣李勉兢事爾言尤不滿一笑疏語之抉摘猶非美俗況以題義勒成題外之罪吁亦狡矣爾以起廢之蹤乃敢受人囑托爲此駭悖之習如爾者宜投有北以息鬧端而旣蘇而枯反涉干和亦豈爾樂爲深軫矜憫之意薄施刋削之勘俾爾圖所以自新之方
정조 14년
庚戌五月二十二日寅時上御熙政堂藥房入診時原任大臣閣臣承候諸承旨持公事入侍時都承旨徐邁修左承旨趙衍德左副承旨洪聖淵右副承旨尹行任記事官徐有聞假注書李海隣記注官白慶楷金鳳顯都提調金鍾秀提調吳載純副提調徐瀅修判府事徐命善李福源一提學鄭民始檢校直提學徐浩修二直提學金載瓚原任直閣徐鼎修鄭東浚鄭大容檢校直閣李晩秀醫官金光國李翊臣金順行周命新以次進伏訖命善等曰多日淸齋之餘聖體若何寢睡水剌之節不瑕有損上曰一樣矣命善等曰伏聞王大妃殿有欠和之節下情不勝憂慮近日則快臻差復之境乎上曰以暑氣數日欠和尙未夬復常度不勝悶迫矣鍾秀曰湯劑當爲議定矣上曰昨日入侍醫官使之進前可也翊臣進前上曰王大妃殿夜來症候大體一樣而尙未復常不勝悶迫當用何劑翊臣曰加味六和湯前方中減厚朴五分加入檳榔一錢日再煎進似好矣上命書榻敎曰王大妃殿進御加味六和湯前方中加檳榔一錢厚朴減五分日再煎進命善等曰惠慶宮氣候若何上曰一樣矣上曰近日以左相事不勝其酬應矣臺章云云莫非挾雜之語是豈成說卿等見其疏本乎命善曰臣果得見而大體非無根之說矣福源曰臣則聾瞽未能詳知而蓋知非虛語矣上曰平山府使事監司之狀請罷拿不善爲之矣該邑雖是鎭營旣非面看交代之邑則旣聞親病一邊報營一邊送符兼官仍呈發行狀卽常例也且在常時已有該倅之許令往來之例則今獨於親病切急之行豈可請罪乎若此則日後他道必多效嚬豈可成說乎曾經道伯人所見何如民始曰情理切悶則一邊報營仍送兵符於兼官仍卽發行與投印有異且非面看交代之邑則狀請罷拿似過矣命書傳敎曰雖於坐齋之時特念敬禮之義鎭日以卿事不得不酬應大非所知於卿者況日前敦諭何等隆摯鄭重則卿見此而身不自有進進無却顧底意卽常分人情之固然而今乃反是自家中往金吾自金吾往城外自城外往江榭一節深於一節邁邁愈往愈甚於是乎卿不免俗臼樣子予之所準惟有必致二字如是之際上下相持徒煩聽聞卿須卽日入城仍卽造朝聽予面諭事入侍承旨傳諭于左議政與之偕入又命書傳敎曰偕來承旨許遞與未差之代前望單子入之待下批牌招察任又命書傳敎曰貽弊江民旣登於大臣納符之啓大臣則雖似泛言必然之弊而問于承宣果不無不能嚴束之罪自首雖與掩置有異外此近日做錯不一而足其中最大者閫任除遞非承宣所可參聞則以平安前帥病不得赴任之意忽入微稟此而泛看喉院將行廟堂之事所關誠亦不細當該承旨該房承旨竝罷職上曰都承旨右承旨許遞出榻敎命書傳敎曰未下直守令皆令當日辭朝又命書傳敎曰政官牌招開政浩修曰廣興主簿柳得恭啓請帶去於臣行中而錢穀衙門郞官之屢朔瘝曠可悶令該曹閑司相換何如上曰依爲之出擧條上曰臺疏姑未賜批而有此吏議之陳疏原疏旣不頒布則吏議何從而得聞此必是承中漏通而然承旨筵退後問于史官等處以啓此後凡朝臣疏箚承史外切勿傍示於他人或値齋留院捧納時承史外亦勿追示於新來承史事定式施行仍又書揭院壁可也命退諸臣以次退出
정조 14년
庚戌五月二十二日巳時上御重熙堂右副承旨入侍時右副承旨尹行任記事官徐有聞記注官白慶楷金鳳顯以次進伏訖上曰承旨牌去來催促可也慶楷承命出傳上命行任書左相疏批訖仍敎賤臣曰以儒爲名而昏夜作黨起鬧獄門事之可駭莫此爲甚侵辱大臣之兩儒生今已究竟不必更爲擧論至於作鬧諸人旣已登徹之後不可歇看故左相批答已有所云云至令廟堂稟啓卿意以爲如何爾其往傳于右相而回奏可也賤臣承命回奏曰臣往傳聖敎於右議政金鍾秀處則以爲諸生作鬧誠若相箚所陳則士習萬萬駭悖朝家於如此悖戾之類何可以士子待之乎其在懲勵之道不可以儒罰論首倡者合施編配之典謹當與諸堂商論以草記稟處云矣命行任書傳敎曰時囚罪人崔鳳佐已處分放送又命書傳敎曰觀於道狀今則北道賑事漸至就緖須於今月內差出可以來月下去此意令廟堂知悉一兩日內擬薦瘡痍之餘蘇完之責專委於道伯而目下夙宵祈祝惟在屢豐二字宜求一路福星此意一體知悉又命書傳敎曰原疏上款有違令式如黃樟之起於久蟄者容或爲說此臺以無故行公連爲詣臺之人忽謄前啓書納雖令釐正而黃閫事因此聞知甚覺悶念病旣如許則外補事體雖自別閫任非養病之場何不具由呈狀廟堂乎旣聞之後不可踰日黃海兵使尹塾令該曹口傳內移如無窠直付軍銜其代今日亦以口傳差出待下批卽爲辭朝下送行任曰臺疏所陳寔出公共之論而不惟不賜兪音處分乃反至此臣不能無憾於天地之大也臣職忝惟允敢此仰達亟加反汗區區之望也上曰焉敢煩陳乎仍命書榻敎曰入侍承旨遞差命退承史以次退出
정조 14년
庚戌五月二十二日申時上御重熙堂左副承旨入侍時左副承旨李益運記事官徐有聞記注官白慶楷金鳳顯以次進伏訖上命書傳敎曰問安所重關係何如則無端紛聒於政院道上致煩聽聞之訝惑政院亦以此啓辭渠輩事萬萬駭然當該入直別軍職爲先汰去拿問處之出番人事勢無怪分揀專由下輩所爲令攸司嚴治以平安監司沈頤之狀啓柳增萬事更査事命書傳敎曰斂民爲贓汚此則當計贓矣剖克爲不法此則區別條件當加等嚴處矣至於賑民打殺一款當問于大臣處之其中渠姪之信蔘偸食尤極痛惡此則卿其捉來限死嚴刑一一懲還本色於民間後狀聞待畢捧仍卽遠地定配事回諭命退承史以次退出
정조 14년
行都承旨趙宗鉉坐行左承旨洪明浩偕來進去行右承旨朴宗岳坐直左副承旨李益運坐右副承旨呂萬永坐同副承旨金履翼坐直注書徐有聞仕直一員未差假注書李海隣仕事變假注書沈象奎仕
정조 14년
藥房都提調金鍾秀提調吳載純副提調趙宗鉉啓曰伏未審夜間聖體若何王大妃殿調攝中氣候何如昨日二貼湯劑又爲進御之後益有差勝之效否臣等率諸御醫入侍仰承諸節議定繼進湯劑爲宜惠慶宮氣候何如臣等不任區區伏慮敢來問安竝此仰稟答曰知道
정조 14년
金履翼啓曰大司憲李致中呈辭執義掌令一員持平一員未差掌令閔彝顯在外持平崔重圭疏批未下監察茶時之意敢啓傳曰知道
정조 14년
金履翼啓曰禁衛營將官來言今日本營軍兵日次私習云矣敢啓傳曰知道
정조 14년
金履翼啓曰御營廳將官來言今日本廳軍兵日次私習云矣敢啓傳曰知道
정조 14년
趙宗鉉啓曰明日方物看品時處所以何處爲之乎敢稟傳曰便殿爲之
정조 14년
傳于李益運曰黃海兵使留待
정조 14년
傳于李益運曰黃海兵使入侍
정조 14년
傳于李益運曰都承旨入侍
정조 14년
以元厚鎭囚單子傳于金履翼曰分揀放送入來受符
정조 14년
承旨前望單子入之朴宗岳呂萬永落點
정조 14년
有政吏批判書吳載純內閣進參判李秉鼎進參議李勉兢受由同副承旨金履翼進以李敬一爲大司諫李東稷爲執義朴聖集爲掌令李萬榮爲持平成種仁爲副校理金載瓚爲禮曹參判權爲工曹參判尹行元爲兵曹參知宋煥質爲北部都事廣興主簿柳得恭司䆃主簿鄭宗柱相換
정조 14년
兵批判書李𡊠病參判柳戇病參議尹行元病參知李師濂入直進副司直單李祖承徐瀅修柳甲基洪義浩
정조 14년
朴宗岳以吏批言啓曰廣興倉奉事權襈呈狀內矣身承重祖父素患風丹之症復發于今委頓床席又添泄痢症勢極重日事藥餌實無暫時離側之望斯速入啓遞改云今姑改差何如傳曰閒司相換可也
정조 14년
編修官許湜書啓臣敬奉聖諭馳往傳諭于西部龍山坊桃花洞外契議政府左議政蔡濟恭所住處仍傳命召則以爲臣文辭淺短誠意薄劣朝陳一疏不特未蒙矜許慰藉之敎責勉之意諄諄懇懇於累百言反復之中相臣辭疏從古何限而如許隆批實所罕見臣一則震悚一則感泣益不知死所如欲就聖批中拈得優異隆重之旨一一叩謝則雖使臣竭心弊舌亦無以一半分形容最是從來費力歸他鬱卓越幾句臣雖愚鈍亦豈全昧我聖上天地陶鎔之德意而如臣無似問其職則雖曰股肱心膂之托顧其才則特狂愚不適用之一老醜耳設令其身安頓於朝廷之上萬無協贊聖化之望況今戮辱備至世道益險如欲不負前後再生之德則惟一退庶或名爲報佛恩何念之暇及於他乎聖上則以寧忍負予爲敎而臣則忍能以負聖上自斷於心天地間忘恩負國歷數古今未有如臣者言之至此自不覺失聲長號而已若蒙聖上俯賜哀憐遞臣相職付以樞銜則謹當依聖敎當日入城仍卽肅命區區血懇惟在於此矣臣於午間承批之後宜有仰覆之啓而妄以爲纔陳別諭附奏踵以煩複或近瀆褻只使錄事奉納命召以暴無以轉動之意伏承回敎致煩聖心之訝惑悚懍之外其庸愚不曉事於是益著惟願速被嚴譴少贖罪愆云矣敢啓答曰知道待到撤漏時見卿附啓卿之不欲勉膺依舊而已此莫非誠未孚所致自顧徒增歉愧至於樞銜云云旣知其必不許而如是爲說未知爲妥當卿須諒之事使偕來承旨更卽傳諭
정조 14년
金履翼啓曰卽者議政府錄事來言左議政蔡濟恭以爲伏承昨夜附啓批旨至諭以不欲勉膺誠未孚所致臣惶隕抑塞覺死不得臣若有一分轉動之勢則縷縷聖敎之下安敢不奉承而廉防至重尺寸難移嶺海金木俱所甘心御符之許久奉留尤增罪戾玆敢冒萬死更爲呈納云仍納命召何以爲之敢稟傳曰簉朝與入城以予誠不得見孚言不得見諒固非遽爾議到者而竝與入住京第而不爲胥命金吾而亦不爲予則務修招延之敬禮卿乃一直邁邁若浼不移江墅一步地予亦不已疲且憊乎分義也者卽天地之常經古今之通誼也此必有一毫欠缺尙可曰盡己之分乎抑又有一辭取喩者卿之情勢比之再昨年初拜時輕重也難易也果何如若曰輕而易也則前而勉膺今而牢拒未知是乎否大抵今日之事有進無退卿試取捨之事更遣承旨傳諭仍傳命召與之偕入
정조 14년
金履翼以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 14년
金履翼以備邊司言啓曰頃因江界民朴泰來上言蔘政事田政事軍政事楊振春事論理狀聞之意覆啓分付矣卽見平安監司沈頤之狀啓則蔘政事田政事軍政事皆以與本倅往復從長釐正爲言特簡之新倅今旣得人則只合徐觀成效且當續俟登聞姑無可以覆奏之事楊振春事査事殊欠分曉結語亦甚緩歇尾蔘之上納於旣停退之後者事異常規本倅雖專爲振春地貿捧與上送之際必有許多委折而旣不拈出盤問花果錢之餘剩百兩本倅旣欲移給貿紙之振春則尙何待於振春之差出花果監官而必以京漢差定江界庫監創出無前之例者必有許多奸情而亦不摘發窮覈至於本倅病重符同座首之說及圖囑官家之說旣出於泰來之招而亦作過去說一無所査究者俱涉疎忽事甚未安平安監司沈頤之從重推考更加各別嚴査期於得實後狀聞之意分付楊振春之當此江民倒懸之日肆行浚膏血充谿壑之習者萬萬絶痛到今因民訴發覺之後有不可不梟首府境以謝萬民而此則姑待査事畢後稟處當該府使金廷遇身故勿論洪和輔爲先拿問處之何如傳曰允
정조 14년
金履翼以刑曹言啓曰問安所重關係何如則無端紛聒於政院道上致煩聽聞之訝惑政院亦以此啓辭渠輩事萬萬駭然入直別軍職爲先汰去拿問處之出番人事勢無怪分揀專由下輩所爲令攸司嚴治事命下矣別軍職廳書員金命起依不應得爲而爲之事理重律決杖八十嚴加懲治之意敢啓傳曰知道
정조 14년
庚戌五月二十三日卯時上御誠正閣都承旨入侍時行都承旨趙宗鉉記事官徐有聞記注官白慶楷金鳳顯以次進伏訖上曰同副承旨與黃海兵使入侍賤臣承命出與同副承旨金履翼黃海兵使元厚鎭偕入進伏上曰閫帥進前奏職姓名可也厚鎭進前奏職姓名訖上曰奏履歷可也厚鎭曰曾經龍仁縣令鳳山郡守三水府使谷山府使昌城府使驪州牧使忠淸水使矣上曰如以履歷下詢則所經內外職自初仕一一陳達可也乃敢以外任單擧仰對寧有如許事體乎仍命履翼書傳敎曰閫帥守令入侍先問其職姓名次問履歷卽自來常格而今日黃海兵使筵奏萬萬駭然履歷之只擧守令曾經處參下參上履歷終不擧奏殆若卑賤不屑者然寧有如許格例該兵使元厚鎭拿處上曰藥房問安批答以知道頒布仍卽引接可也賤臣承命出與藥房都提調金鍾秀提調吳載純醫官李春敷金光國李翊臣李敬培周命新檢校直閣李晩秀偕入進伏鍾秀曰夜間聖體若何上曰一樣矣鍾秀曰王大妃殿調攝中氣候比昨何如乎上曰比諸昨日顯有差勝之節矣鍾秀請令醫官議定湯劑上曰只使李翊臣進前議定好矣翊臣進前上曰王大妃殿氣候大體差勝湯劑連爲進御何如耶翊臣曰六和湯前方中加入川芎白芷各七分一貼進御恐好矣上曰好矣仍命書榻敎曰王大妃殿進御加味六和湯前方中加川芎白芷各七分一貼煎入上敎鍾秀曰儒生輩昏夜成群作拿典獄門外者實是前所未聞之事也至於兩儒之街上辱說尤是常漢賤流之所爲其貽羞靑衿非細故也相箚旣已陳列至有登徹則不可無處分故果有所可勘罪名稟啓之命矣鍾秀曰儒生輩所爲誠甚駭然矣上曰在囚者苟是親切之間則齊往獄中以盃酒慰問猶或可也而今乃不此之爲作此駭擧者豈士子之事乎鍾秀曰聖敎至當矣上曰近日臺疏卿皆見之乎鍾秀曰見之而洪秉聖之疏語李勉兢之書題初則泛然看過矣臺疏論列之後更爲細看則果爲瞠然臺言之峻發烏可已乎上曰文字間抉摘爲罪豈美事乎疏語書題俱是泛然之事寧或有意而發也但洪秉聖之以酒招謗者乃反疏論酒弊此爲未妥矣鍾秀曰大抵洪秉聖自有先累且爲能賊之族黨地處異於人而今其疏語乃如是安得免衆人之疑惑乎至於諫長疏中上款語可想其忠憤之百倍於人下款語亦甚切當而兪音未下嚴譴反加此豈所望於我殿下者哉上曰上款事張皇爲說安得無譴削之擧乎鍾秀曰黃海前兵使尹塾頃以眼病廢視之狀牒報備局且聞其實狀果難强故擬卽變通而適値齋日未及陳達矣昨伏見持平崔重圭疏批則已有內移之命公私兩幸而原疏雖未得見重臣之黜補閫帥者一臺臣之疏請變通事未前聞旣損國體且傷臺風其在杜後弊之道不可置而勿論持平崔重圭從重推考何如上曰依爲之出擧條命履翼書傳敎曰入直傳命司謁令攸司科治又命書傳敎曰政官牌招開政命退諸臣以次退出
정조 14년
都承旨趙宗鉉坐左承旨洪明浩坐右承旨朴宗岳坐直左副承旨李益運坐右副承旨呂萬永偕來進去同副承旨金履翼坐直注書徐有聞仕直一員未差假注書李海隣仕事變假注書沈象奎仕
정조 14년
朴宗岳啓曰明日常參經筵取稟傳曰停
정조 14년
金履翼啓曰大司憲李致中呈辭執義李東稷掌令朴聖集持平李萬榮未肅拜掌令閔彝顯在外持平崔重圭疏批未下監察茶時之意敢啓傳曰知道
정조 14년
以承旨房望傳于朴宗岳曰仍
정조 14년
傳于朴宗岳曰政官牌招開政
정조 14년
傳于朴宗岳曰江界府使之代各別擇差久任然後江民庶得回蘇如非素有廉稱則復取幹務與人地朝筵已有下敎勿拘常格今日政擬入待下批辭朝
정조 14년
有政吏批判書吳載純進參判李秉鼎進參議李勉兢受由左副承旨李益運進以李濟淵爲濟用判官金東覽爲衿川縣監廣興奉事權襈童蒙敎官李翊模以上相換閔義爀爲江界府使
정조 14년
兵批判書李𡊠進參判柳戇病參議尹行元入直進參知李師濂病承旨金履翼進以金守基爲訓鍊副正申相文朴行胤爲訓鍊僉正朴挺玉爲忠州營將
정조 14년
金履翼啓曰卽者左議政蔡濟恭又使錄事來納命召何以爲之敢稟傳曰更遣史官傳授
정조 14년
右副承旨呂萬永書啓臣敬奉聖諭馳往傳諭于西部龍山坊桃花洞外契議政府左議政蔡濟恭所住處仍傳命召則以爲臣卽伏承承宣所傳別諭責敎截嚴有非臣子所敢承聞臣生在地上負吾君至此惟願卽日滅死無知而已方寸戰掉神精迍喪數行附奏亦無以締成謹當收拾驚魂更以一疏申瀑血懇伏地涕泣不知所達云矣臣旣承偕來之命姑爲仍留之意敢啓傳曰知道
정조 14년
朴宗岳以右議政意啓曰御覽方物還下白綿紙一百五十二卷白細綿紬十匹黃細苧布一匹黃細綿紬三匹紫細綿紬十匹白細苧布十八匹極擇改備其餘物種一一看品同爲封裹之意敢啓傳曰知道
정조 14년
左議政蔡濟恭疏曰伏以臣拜相以來點驗事爲無往而非負殿下也其罪顧何如而至於今日之事負殿下也日甚一日致有朝者別諭之降而其違傲嚴命拚棄分義之狀彰著無餘如是而倖逭金木則其可曰國有常憲乎惟願速死之外更無他說之可以伸喙仰對者雖然臣於此亦不無滿腹冤悶夫父母之於子雖以事不滿意怒加責勉子若有中情之終不可以諱匿者則不敢不從容自暴君臣父子雖曰恩義差殊殿下之於臣君而父母也臣之於殿下臣而子道也臣旣抱許多冤悶則安得不就聖諭中辭旨段段陳暴而人亦豈可以此謂無嚴畏之心也哉臣於平日恃殿下之誠如天地四時仰殿下之言如堯舜典謨非苟爲是也實殿下之誠與言孚格民庶感動臣隣有以使臣恃而仰之自不得不爾也今乃以臣之妄犯方命之誅至諭以誠不得見孚言不得見諒殿下雖以大聖人謙巽之心容易說此以臣而不孚殿下之誠不諒殿下之言則不特臣之本情斷不如此其合死罪科孰有加於此乎臣之冤悶者一也臣旣召命而不承慰諭而不進邁邁二字固臣自作之蘖而若其若浼殿下何用加此目於臣之身乎至於疲憊之敎殿下不當以此言之絲綸臣子不敢以此一刻安受揆以臣分亟宜仰請還收而臣以危臲待勘之蹤有不敢議到於此臣之冤悶者二也分義之爲天地常經古今通誼臣雖無所知識亦豈至於專昧此箇義理而死罪之中亦有可以仰覆者古者聖人敎人使之隨所遇而各盡其分何嘗只言分義而不言禮義廉恥乎合修分義處修分義得盡合修禮義廉恥處修禮義廉恥得盡卽所謂求仁之方若重此而輕彼專彼而遺此則是歸之偏而不可曰盡分也是故分義與廉恥決不可雙行竝擧惟當視其合修處修之爾然分義之不盡分不過爲臣子一己之罔赦罪過至於禮義廉恥若弁髦而莫之恤焉則其爲害必及於天下國家而後已臣之粗有得於殘編斷簡者如是焉已今臣所處殿下之責之以分義欠缺臣亦不敢不以爲至當之敎而臣愚死罪竊以上所稱二者較之廉恥重以分義反輕臣之不敢捨重而取輕非由於無所商度徑行己志而然也殿下貫穿聖經窮得理盡寧或不察於此而特以欲臣之亟出膺命姑且設此敎以牖之也臣欲不出則爲違命之罪人欲出則爲棄禮之罪人窮人無所歸者卽臣之謂也臣之冤悶者三也末段取喩輕重臣愚死罪又以爲殿下此敎偶欠照管夫再昨年以前臣之所遭罹比之今日豈直爲百千倍忒重而但其時則殿下洞諭昭釋諸般誣衊盡歸烏有則臣之所當力辭者不過人器之千不堪萬不似耳千古特達之恩不可不祗謝一己辭巽之計不可不姑徐抗顔冒出實有以也而今則以大臣爲名倐已三載而其間一擧手一搖足無不臚列於白簡之中其言雖未知果能使被之者懣然心服而臺閣之論廟堂本爲淸朝之事又況日前諫長之疏以言者謂有臺閣風采其言固是但這四字出於臣之口則可矣而出於諫長之論則臣之平日罪戾益無所逃而其爲臣去就之大防於是乎加一倍矣以此言之殿下以今日之事敎之以輕而易也而臣則謂以今視前不啻爲重且難矣妄自商量豈專無據而聖諭提敎今乃如此臣之冤悶者四也殿下若以臣之言爲無足道而不賜下燭則已如其不然必不以臣之所陳冤且悶者爲乃言不中於理也旣察其冤悶則豈無惻然俯念以副其至願之理也哉臣又於有進無退之敎竊有太息存焉臣若有進無退少得以有補於國事則其在乃心王室之義不恤自己廉隅猶或有說而今臣一赴都堂則便使人陷於平地坑坎一通廟擬則便使人受其無限醜辱一開口則直謂之循私一陳箚則至歸之慢傲今以後藉令臣忘廉進身都堂不可赴也薦望不可爲也口不可開也箚不可草也如是則木偶而止矣尸行而止矣未知殿下致此木偶尸行將欲焉用爲也且臣非離殿下而遠走之人也臣若無狀則雖今日在殿下之前不違咫尺安知不負國家也如其不然則雖遞臣之職優遊自在或植涓埃可報之機則其不敢不盡其分鬼神想必知之以此言之殿下之必欲不許樞銜而以議政召臣者臣實不能無憾於天地之大也苟非千不可已萬不可已者存乎其中則臣亦具人心耳何苦不屑爲千乘之相也又何苦不屑居京裏舊第而甘自棲屑於大江之上壞亭廢堗乎衷情所迫覶縷至此伏乞聖慈亟命鐫削臣議政之任仍治臣前後慢命之罪以扶廉防以肅朝綱焉命召之鎭日奉呈承宣之長時偕留尤添臣罪上之罪更乞細入睿諒千萬血祝臣無任跼高蹐厚涕泣祈懇之至答曰省疏具悉卿懇予之必欲不許樞銜而以議政召卿者卿雖曰不能無憾予則有一副定執年來言事之臣回戀宿處餘習向大官頻售掀掝之計彈本一出輒許暫銜以此爲臨機方便之節拍言之者與當之者認得必然視作當然朝象之難期靜好人志之無以懲艾未始不由於此此所以鑑前毖後欲令卿以議政本職入城而造朝坐匪躬之堂行中書之事也否則乍許旋仍有甚費力勞思而甘爲此鎭日役役之擧乎哉日前人言詖則詖矣在卿去就大防別無十百千萬分不可强之鐵限株守則卿之坐受恩禮維日爲常見昨夜別諭亦不思幡然之方者求之古人處義能免有識之竊歎乎否卿須申加細繹於錙銖輕重之際卽起視事仍傳曰此批答偕來承旨傳諭期於偕入適見傳諭字劃麤劣難辨當該史官爲先推考以原本直爲傳諭
정조 14년
庚戌五月二十四日寅時上御熙政堂方物看品入侍時行都承旨趙宗鉉行左承旨洪明浩行右承旨朴宗岳左副承旨李益運同副承旨金履翼記事官徐有聞假注書李海隣記注官白慶楷金鳳顯檢校直提學徐浩修二直提學金載瓚戶曹判書鄭民始以次進伏訖上曰方物各種中各一封奉進以爲看品之地可也民始率各司官員以次奉進上親自看品訖上曰藥房啓辭以知道書頒注書出去與之偕入有聞承命出與都提調金鍾秀提調吳載純偕入進伏鍾秀曰夜間聖體若何上曰一樣矣鍾秀曰俄伏聞掌務官口傳下敎有逐日問安勿爲之敎下情不勝慶幸今則王大妃殿患候益臻差勝之境乎上曰昨日以後益有差勝之效誠爲欣幸矣上曰江界事誠不成說前倅不但地處之異於他人其爲人多有可取者大抵擇倅之法莫過於律己廉正廉正則或欠於解事而此則旣能廉正又能解事如得久任則江界一邑庶可紓憂矣今聞此報不勝嗟惜矣鍾秀曰臣待罪宣惠廳堂上時爲堂郞熟知其爲人蓋綜核律己誠不易得之人矣上曰其代將何以擇送武臣蔭官宰列中苟有可合則何拘常格而予於昨夜遍閱官案終無可合者矣大抵太上廉正其次才猶又其次地處於斯三者卿其留意思之誰可爲之鍾秀曰李學源則能識道理又能律己而此人外實無可合者曺遠振未知如何上曰曺遠振則予果嘉之矣若以武臣差送則李仁秀似可合矣其廉聲予雖不聞而至於貪婪似不爲之矣然近來之人操守不固未免有見物生心之患渠往江界不能蘇弊而歸則其將何顔更踰駒峴乎此非泛看之事吏判之意則以何人爲可載純曰臣孤陋未能詳知矣上曰筵退後與吏判擇其可合者錄名以入可也上曰近來士夫全不律己試以今番學儒事觀之是豈成說乎獄門雖不掊碎當初之移學宮一步地群往獄門已極變怪矣所謂名檢已盡壞了如此之類雖能拔身將安用之如欲引義則陳疏猶或可也而至於此事豈不駭悖乎鍾秀曰昨日草記中決非士子之行云者亦寬恕而書之矣蓋愷悌之士初不投蹤於疏班至於齋任而亦不生意人人豈皆如此也殿下勿以如此之類比諸他儒焉上曰若如卿言則幸矣鍾秀曰北伯薦望有一兩日內擬薦之命而臣往復左相則方在待命中不欲當之云姑觀左相去就擬薦似好上曰唯明浩曰親臨方物着品事體何等重大而濟用監官員看品物種不爲親奉以進至使掖隷替奉事體所在誠極駭然當該官員所當重勘而本院請推之外無他可施之罰何以爲之乎上曰爲先推考可也出擧條民始曰頃因咸陽御史崔顯重所啓本邑田稅木有待秋捧納之命而似聞該邑之令前已捧之木爲四十餘同云旣不可還給民戶儲置官庫亦必生弊先令上納民邑俱便以此知委何如上曰依爲之出擧條民始曰昨年西關耗米作錢條萬餘兩在於江邊諸邑以其輸運之難便尙未輸來而目下本曹需用緊急以監營留庫錢依此數取用而諸邑所在錢移給監營以爲從便輸致充補之地則彼此便好依此擧行何如上曰依爲之出擧條民始曰京畿丙午還穀有四分一停退之命而監營穀則爲其給代之煩弊以會簿已捧之穀移充營穀停退之數其時道臣承筵敎擧行者而初無文跡之書出故當年畿邑守令之出解由者以公穀之未準捧不免文書之拘礙矣旣無文跡之可據則有不可破格越送而初因特敎而擧行則亦不當拘泥永塞宜有變通之道而解由法意甚重自臣曹不敢擅便故敢此仰達上曰旣有伊時筵敎勿拘可也出擧條命退諸臣以次退出
정조 14년
行都承旨趙宗鉉坐行左承旨洪明浩坐直行右承旨朴宗岳坐左副承旨李益運坐直右副承旨尹長烈未拜肅同副承旨呂萬永偕來進去注書徐有聞仕直一員未差假注書李海隣仕事變假注書沈象奎仕
정조 14년
洪明浩啓曰明日常參經筵取稟傳曰停
정조 14년
洪明浩啓曰合辭方張之時憲府無詣臺之員事甚未安除在外疏批未下外未肅拜呈告人員竝卽牌招何如傳曰允
정조 14년
洪明浩啓曰御營廳將官來言今日本廳軍兵日次私習云矣敢啓傳曰知道
정조 14년
洪明浩啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 14년
傳于趙宗鉉曰江界府使留待
정조 14년
傳于趙宗鉉曰江界府使入侍
정조 14년
傳于朴宗岳曰黃海兵使元厚鎭江界府使閔義爀下直各長弓一張長箭一部片箭一部筒兒一箇賜給
정조 14년
趙宗鉉啓曰未下直守令皆令一兩日內辭朝事命下矣柒谷府使徐有秉衿川縣監金東覽憲府則雖已署經諫院則只有正言尹悌東一人不得署經云疏批未下外未肅拜人員竝卽牌招以爲備員署經之地何如傳曰允
정조 14년
以咸鏡監司李秉模狀啓永興府牟還換作秋穀之意令廟堂稟旨分付事傳于洪明浩曰依狀請施行事回諭
정조 14년
傳于趙宗鉉曰旣非緊司又非郞官乏少之處則近日政閒司郞官無端遷擬有若序陞之例殊非年前大臣筵奪之本意此等事察飭在於廟堂而大臣適不提奏近日赴政政官從重推考此後申飭
정조 14년
以慶尙監司李祖源狀啓聞慶前縣監金在明被拿上京時乘有屋轎其罪狀稟處事傳于李益運曰申禁後犯禁之罪姑無論焉有被拿之罪囚乘有屋轎乎紀綱所在不可但以駭惡言押去之都事拿來之罪囚踵接干犯眞所謂不可使聞金在明爲先令該府拿來嚴囚捧招以聞
정조 14년
傳于趙宗鉉曰政官牌招開政
정조 14년
以刑曹啓目忠淸水虞候具載敬罪狀稟處事傳于李益運曰令該曹今日政差代下送
정조 14년
有政吏批判書吳載純進參判李秉鼎進參議未差行右承旨朴宗岳進以姜文岳爲引儀陳義行爲軍器主簿
정조 14년
兵批判書李𡊠進參判柳戇病參議未差參知李師濂病左副承旨李益運進以成德朝爲副摠管李在淵爲都摠都事李熙燮爲訓鍊判官金守基爲忠淸水虞候
정조 14년
傳于趙宗鉉曰守令辭朝有命在外及未肅拜臺諫許遞今日政以在京無故人差出待下批牌招署經
정조 14년
洪明浩以義禁府言啓曰時囚罪人兪漢敦原情公事判付內除刑推議處以草記擧行仍爲照律以聞事命下矣兪漢敦歉歲窮民在所當恤而身爲守令不體朝家之德意執災不精槪狀失實已極駭然催科之政雖不可不嚴不顧民勢之遑急任用猾校全事督迫以致騷擾者亦甚痛駭以此照律罪取考律文則大明律檢踏災傷田糧條有曰若檢踏官吏不爲用心從實檢踏以熟作荒以荒作熟增減分數瞞官害民者杖一百不應爲條有曰凡不應得爲而爲之事理重者杖八十名例有曰二罪俱發以重者論大典通編推斷條有曰凡私罪杖一百決杖告身盡行追奪雜令條有曰王府決杖者代以金贖云矣兪漢敦從重論杖一百收贖告身盡行追奪放送何如傳曰允如有功議各減一等以草記使之照律卽過齋前決放之謂也政院之已過屢日今始捧入極爲駭然當該承旨遞差
정조 14년
再政以尹長烈爲承旨李祖承爲吏曹參議尹㬦爲大司諫申禹相爲執義李永穆爲獻納李日運爲持平
정조 14년
朴宗岳啓曰卽者議政府錄事來言左議政蔡濟恭以爲批旨牖迷不啻丁寧而大防難毁轉動無路玆又冒萬死還納命召惟願速被金木之誅云仍納命召何以爲之敢稟傳曰重言復言橫說翌說備盡慰釋之意而所住不進一於所佩尙稽捧留卿之事何日當出場今豈可復事多誥卿其更加審處事偕來承旨傳諭命召仍令史官傳授
정조 14년
傳于朴宗岳曰坐直承旨入侍
정조 14년
李益運以戶曹言啓曰卽接廣興倉所報則來六月朔頒祿次倉官進去于左議政蔡濟恭所住西部龍山坊請受祿牌則以爲方在日夕待勘之中不敢以見職自居常祿不敢受食云祿牌不爲出給何以爲之敢啓傳曰令倉官更爲輸送
정조 14년
李益運以戶曹言啓曰卽接廣興倉所報則依傳敎六月朔祿輸納次倉官進去于西部龍山坊左議政蔡濟恭所住處則以爲待勘之蹤日夕惶懍常祿非所可論聖敎雖如此不敢奉承云祿俸不爲領受何以爲之敢啓傳曰更令倉官輸送可也
정조 14년
李益運以兵曹言啓曰大報壇守直官王道恒牒報內齋殿東邊大松一株因風折落云矣敢啓傳曰知道明禮門以內非兵曹所管依中官守直時例勿爲草記只令該官來奏可也
정조 14년
李益運以兵曹言啓曰卽者敦化門西挾門守門將李基慶謂有親病徑先出去莫重闕門不可暫曠原單子改付標以入而闕門把守何等嚴重身爲守門將不待改付標直爲出去者事未前有誠極駭然當該守門將李基慶令該府拿門處之何如傳曰今日是替番耶今則替直之前不卽微稟致此草記當該入直堂上遞差此草記勿施可也
정조 14년
李益運以御營廳言啓曰本廳哨官朴廷弼受由下鄕過限不來事關紀律汰去之意敢啓傳曰知道
정조 14년
李益運以義禁府言啓曰兪漢敦杖一百收贖告身盡行追奪事照律草記批旨內如有功議各減一等事命下矣兪漢敦曾祖命凝揚武原從功臣永安尉異姓五寸親云功議各減一等杖八十收贖奪告身三等之意敢啓傳曰知道
정조 14년
李益運以義禁府言啓曰忠淸監司鄭存中狀啓據刑曹粘目內忠淸水虞候具載敬移本府處之事允下矣具載敬時在任所云依例發遣府羅將交代後拿來何如傳曰允
정조 14년
持平崔重圭啓曰臣姿性魯莽知識空疎淸朝耳目自知不稱屢叨言地前後傳啓非止一再而日前陳疏只知聲討之爲重全昧令式之有違飭敎截嚴至有釐正之命迫於分義不得不改書以納而臣之巽軟於是極矣繼見大臣筵奏則以黜補閫帥疏請變通事未前聞至請重推此莫非臣昏謬生疎不識事體之致臺風之壞損尤無餘地及伏承批旨以愛憎攻救誨責備至滿心慙懼無地自容以此以彼其何可一刻晏然仍冒於臺次乎請命遞斥臣職答曰勿辭亦勿退待
정조 14년
義禁府啓目全羅前監司閔台爀矣今此置對之擧出於尊朝綱之意則縱有不愜於御史焉敢以如許噴薄之說張皇煩陳於爰辭乎監司事難免罪上添罪以此從重勘律罪從重論杖八十收贖告身盡行追奪徒二年定配私罪判付啓奉敎徒配過矣加施削職之典放送爲良如敎
정조 14년
又啓目聞慶前縣監金在明原情云云傳旨內辭意出問目反覆嚴問則其所納供謂以父訓在任時公私出入亦不敢乘轎當其被拿尤不敢生心以草席所裹擔機致身之狀押來之羅將隨來之官隷擧皆目覩是縷縷發明極口稱冤査問於拿來羅將處則所告內金在明拿來時初不乘有屋轎扶擔機裹以茵席上來云云與其納供無少差錯羅將旣告其不乘轎渠亦以父訓納招則此與尋常發明有異不可以道臣之論啓直歸於犯禁之科揆以事理合有參恕之道而旣有捧招以聞之命上裁爲白乎旀雖以道臣言之犯禁守令之論啓何等嚴重而只憑別歧之探問初不究問於被拿時隨來官屬遽然封啓殊欠穩當揆以啓體不可無警該道道臣從重推考何如判付啓觀於渠供不可謂遁辭之發明申令之前因乃父之訓竝與轎下裝而不乘被拿之時亦無所犯如是爲說而本府亦旣推覈於押來之羅卒果無二辭云爾則所當卽地白放而道啓丁寧更令道伯依囚供云云詳査隨吏處狀聞爲旀此囚段姑爲放送以待結末道臣推考事待結末更爲稟處爲良如敎
정조 14년
又啓目湖南査官全州前判官尹光濩長城府使韓文洪等原情云云問目內辭緣泛稱遲晩竝只刑推得情何如判付啓尹光濩段以渠忘錯罪于蔑法卽其地定配於渠藥石焉敢生因此上京便蒙宥之計乎本事段不過申飭無加罪之端還發配所爲旀韓文洪段附過放送使之當日還官爲良如敎
정조 14년
又啓目咸陽前府使李殷昌原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依他囚例今日內勘放後草記爲良如敎
정조 14년
又啓目前別軍職朴思弼原情云云傳旨內辭緣泛稱遲晩所當請刑是白乎矣曾經別軍職勿爲請刑載在大典通編議處何如判付啓不可汰去而止罷職放送爲良如敎
정조 14년
刑曹啓目罪人權衡度梁萬樞金仁得韓世剛等旣已遲晩自臣曹考律嚴勘金鳳甲下往大興地李東海下往中和地云竝發關捉來一體照勘何如判付啓獄吏外竝只嚴囚待未及捉來之類捉來後更稟分輕重嚴刑勘治次各別嚴囚俾無逃躱之弊爲良如敎
정조 14년
副司直李柱國疏曰伏以臣桑楡之年景迫朝暮蒲柳之質日加衰杇待盡殘喘祗寄於刀圭之中報答宿願反乖於床席之間徒負聖恩之曲庇益悼癃疾之轉固春間除命不敢言私而冒據至今者誠以未死之前殫竭涓埃之圖不願犬馬之疾願效螻蟻之忱區區寸赤自期沒身而後已奈之何昏耗衰病愈往愈甚以其筋力而言則夏不及春以其神精而言則暮不如朝不知不覺之中沈沈奄奄二豎爲蠱百藥無効寢息頓廢食餘全却眩暈頻發而如在雲霧寒熱交加而漸鑠榮衛事爲則十顚八倒言語則前忘後失尋常跬步之間亦且轉側須人目今病情特一未冷之屍耳戎垣重務一味擔閣文簿蝟集軍政日滯將兵之臣如是而顧安敢一日虛縻也哉從前之有除輒膺者精力之尙堪驅策也今日之疾聲哀籲者病勢之實難蠢動也如使臣病或有一分可强之望則豈敢爲飾辭巽讓重添瀆撓之罪乎念臣偏被聖化屢叨殊渥雨露所濡得至于今前後生成何莫非洪造之如天而顧今垂死之際特蒙丐生之恩許解臣所帶之任俾得以安意調病以終餘喘則其爲終始之澤尤當如何臣玆敢不避猥越瀝血陳懇伏乞聖慈俯垂哀憐焉臣於病伏之中有所迷見敢此尾陳焉堂下武弁之積滯未有甚於近來故聖念克軫疏通之方多置加設之窠俾振淹滯之道瞻聆所曁孰不欽歎而第念加說之窠雖出於一時權宜而加設數多遷移窠窄若無別般變通之道則其所積滯反復如前且當經費不膽之時差出許多數外之窠其在公家固難接濟而又非捐不急之意臣意則從今以後加設之窠有闕勿補而兩營把摠各二窠與從事官各一窠及左右捕廳從事官各二窠合十窠竝作實職以爲次次遷轉之階而此與兩銓實職有異一遷此窠不復檢擬則名雖疏通而無異前樣嚴飭兩銓俾有實效兩營把摠則自辟外邑各三窠昭載於大典通編而近來銓家初不擧論便同紙上之空文今若申明舊典嚴立科條六窠中四窠則以實職把摠定式差出二窠則以閑散把摠依前差遣在實職可爲疎滯之方在閑散亦可無抑鬱之歎而銓家如或以實職把摠不復與他實職一例看過專委於自辟而不爲照望於他窠則無不多年蹲滯之弊另飭銓曹一體差擬而至於自辟之窠俾不違式必無差送恐合便宜伏望下詢博採以爲永久遵行之地千萬幸甚答曰省疏具悉加設窠之名雖疏鬱除非陞資與外遷則積滯一也此所以申及於兵判擧條之批也予意則加設窠不可無別般區處之擧只欲有闕勿補來頭新出六之類又當積滯欲待都政時蔭窠如裕餘則擬以武窠權令差送亦有古例之已然者此猶烏足血且其裕餘未可必此輩區處間遞付參下略干窠通擬參上依向筵下敎未知便好否卿與兵判相議詳盡所見仍令兵判論理草記兩營把摠捕盜從事官十窠增爲實職事好則好矣銓曹之依實職例收用固未易且此數岐爲無勢落仕者聊賴之資則移作新出六區處之實階亦所持維者至於兩營把摠自辟窠申飭遷轉事自是法典令銓曹知悉遵行卿其勿辭行公
정조 14년
吏曹參議李勉兢疏曰伏以臣母年迫七旬素抱貞疾嶺外暑濕之所祟宿症越添爲便醫治月前自臣父任所將還京第而雜試刀圭未能責效委臥床席左右扶將臣以此情理萬無離捨供職之望政事有命而末由趨參玆敢疾聲仰籲冒瀆崇聽伏乞聖上天地父母俯察至切之懇特命鐫改臣職名仍治臣違傲之罪以肅朝綱千萬幸甚答曰省疏具悉爾其勿辭救護母病
정조 14년
庚戌五月二十五日卯時上御誠正閣右承旨入侍時右承旨朴宗岳假注書李海隣記注官白慶楷金鳳顯江界府使閔義爀以次進伏訖上曰守令進前可也義爀進前奏職姓名訖上曰年今幾何義爀曰六十四矣上曰江界弊瘼不可勝言近年以來邑倅數遞許多痼弊無回蘇之望此甚可悶朝廷惠澤雖未得究下而別無害民之政而民情日急民勢日窮民戶日縮此莫非前倅輩行不法之事而然何以則使其流散之民戶更有安接之效也江界一局專付於爾須任怨爲治斯有一分釐弊之道可也義爀曰下敎若此無辭可達矣命書傳敎曰未下直守令一兩日內辭朝命退諸臣以次退出
정조 14년
行都承旨趙宗鉉坐行左承旨洪明浩坐行右承旨朴宗岳坐左副承旨李益運坐直右副承旨尹長烈坐直同副承旨呂萬永偕來進去注書徐有聞仕直一員未差假注書李海隣仕事變假注書沈象奎仕
정조 14년
洪明浩啓曰守禦左別將摠戎中軍有窠今三日尙不出代事甚未安守禦使鄭昌順摠戎使李漢豐依定式推考警責何如傳曰允
정조 14년
李益運啓曰禁衛營將官來言今日本營軍兵日次私習云矣敢啓傳曰待晴爲之
정조 14년
李益運啓曰御營廳將官來言今日本廳軍官日次私習云矣敢啓傳曰待晴爲之
정조 14년
以承旨房望傳于洪明浩曰仍
정조 14년
李益運啓曰事變假注書沈象奎身病猝重勢難察任今姑改差何如傳曰允
정조 14년
以慶尙監司李祖源狀啓道內列邑民庫設置與否弊端有無査實馳啓事傳于尹長烈曰晉州等邑民庫之入不當出觀於邑牒道啓可以知之近來守令睯不畏法諸般不正名色無難犯科況民庫所用之可東可西者寧有約己便民之理乎雖不可誣八路諸倅而其能小心者果幾人凡事不始則已旣因繡啓關問矣飭諭矣今於曰以不敷之處任其不敷而已則不出數年將再斂而三斂西邑此弊猶令成節目期於釐正本道何異令廟堂將此傳敎謄關措辭嚴飭該道伯以永久無弊之方定成一副事例後形止使之狀聞關西則年前式例草創多窒礙處云近果何以擧行乎湖南則因大臣筵奏亦有措語下批者令新伯別般講究方便之策斯速登聞事竝令分付
정조 14년
同副承旨呂萬永書啓臣敬奉聖諭馳往傳諭于西部龍山坊桃花洞外契議政府左議政蔡濟恭所住處仍傳命召則以爲臣伏承聖諭辭旨益嚴奉讀未竟五內崩隕臣之冥然頑然曾不若豚魚之孚感誠意者豈全無省覺而然也實大防在前不可以任自壞了也雖然以臣之所住不進一步旣勤聖飭臣若牢守初心則江上與城外又何擇焉臣於日來素患積氣又動方在呻楚明日如得少歇之隙則謹當舁進崇禮門外臣之惶懍震惕奉承聖旨止於此而已此外不知所達云矣臣旣承偕入之命姑爲仍留之意敢啓傳曰知道
정조 14년
同副承旨呂萬永書啓左議政蔡濟恭今方胥命於崇禮門外臣旣承偕來之命仍爲隨往之意敢啓傳曰知道
정조 14년
李益運啓曰卽者議政府錄事來言左議政蔡濟恭以爲臣擔舁病軀今方進伏於靑坡舟橋上人家蓋欲暫爲變動以少紓惶恐懍惕之意而已職名如未蒙許解則雖死決不可更進一步玆敢冒萬死更納命召惟願速被金木之誅云仍納命召何以爲之敢稟傳曰知道聞有愼節今日姑不多費說話只令史官還傳命召如知差可卽當更有敦勉此意遣史官傳諭仍傳命召
정조 14년
記註官金良倜書啓臣敬奉聖諭馳往傳諭于西部盤石坊石橋契議政府左議政蔡濟恭所住處仍傳命召則以爲臣病伏呻楚之中史官儼臨還傳命召諭以更當敦勉臣誠意淺薄未蒙矜許仰煩恩禮已過旬日默數臣罪惟合萬殞命召之納瀆䙝是懼不敢頻數尤屬臣死罪惶隕不知所達云矣敢啓傳曰知道
정조 14년
朴宗岳以弘文館言啓曰副校理金熙朝修撰申馥連呈辭單不爲行公竝卽牌招察任何如傳曰允
정조 14년
以副校理金熙朝修撰申馥牌不進罷職傳旨傳于尹長烈曰只推
정조 14년
傳于洪明浩曰坐直承旨入侍
정조 14년
尹長烈以弘文館言啓曰新除授副校理成種仁時在京畿高陽地經筵入番事緊請斯速乘馹上來事下諭傳曰依啓
정조 14년
洪明浩以兵曹言啓曰僉知中樞府事尹昌柱在外已久病勢沈苦末由上來云西樞雖是閑局不可一向虛帶改差何如傳曰允
정조 14년
尹長烈以兵曹言啓曰卽接廣智營入直哨官鄭潤玉手本則集春門北邊宮墻舊築半間許椽木及蓋瓦缺落同近處舊築一處仰板椽木亦爲缺落云此與全體頹圮有異不必把守令紫門監以杻把子堅實圍排待潦捲修改之意分付何如傳曰允
정조 14년
尹長烈以備邊司言啓曰江界府使李學源在任身死矣返柩時依法典擔軍題給之意分付所經各道何如傳曰允
정조 14년
洪明浩以義禁府言啓曰時囚罪人尹光濩原情公事判付內還發配所事命下矣尹光濩仍前罪目依例發遣府羅將押送于全羅道全州府配所之意敢啓傳曰知道
정조 14년
洪明浩以義禁府言啓曰時囚罪人李殷昌依他囚例今日內勘放後草記事命下矣李殷昌依同罪他囚李漢籌例杖八十收贖奪告身三等放送之意敢啓傳曰知道如有功議各減一等
정조 14년
李益運以義禁府言啓曰李殷昌杖八十收贖奪告身三等事照律草記批旨內如有功議各減一等事命下矣李殷昌六代祖希建振武功臣云功減一等杖七十收贖奪告身二等之意敢啓傳曰知道
정조 14년
正言尹悌東啓曰臣知識蒙騃言議巽軟本不合於淸朝耳目之任而聲討義重冒沒出肅連日詣臺粗伸沬血之忱而夜見政目則新除授獻納臣李永穆卽臣妻父也相避之法在下當遞則其不可周旋於一院請命遞斥臣職答曰依啓
정조 14년
義禁府啓目粘連向前洪和輔亦所謂花果監官之任雖曰一時虛名可合土民不患無人而必以京居之邸吏襲謬差出反致後來之痼弊者誠極可駭以此照律何如判付啓不可許久滯囚査啓來到間姑爲保放爲良如敎
정조 14년
義禁府啓目利城前縣監張齊斗原情云云傳旨內辭緣泛稱遲晩刑推得情何如判付啓繡啓臺殫迭起於一時以渠遐蹤將何辭自明乎前任咸安事雖在未査之中目下利城事其矣分疏有難的從兺除良渠果如何居官如何做事前後毁譽之入聞太各相反渠非匡章譽何足信渠非陳仲子毁亦何足信要之誠謹若過於勤勵則豈有似此人言以此罪狀草記照律放送爲良如敎
정조 14년
刑曹啓目內需司庫直宋元甲段照法嚴處是白遣盲人李春元段亦爲照律重繩何如判付啓元甲逋吏而前吏雲起作隻渠妻雜事聞由謀害雲起之計是如旣登於該司之査供特念明其爲賊之意雖不直斷本律際此男衣之說亦似不期而相符無論如此如彼有行未行之別元甲段以杜後弊之意加刑與前受準三次島中爲奴雲起段置眞所謂非渠牛角何壞我墻者身爲司屬不以司內雜術來告官長者萬萬痛惡今此向渠云云之說亦安知非敲撼之奸計乎捉來嚴杖定配爲旀元甲妻及劉晩卜稱名漢段置其矣等設計與紹介之罪宜有別般徵創之擧竝只捉來卿其分等嚴治元甲妻亦卽定配爲旀盲人不足責亦非誣訴分揀放送爲良如敎
정조 14년
庚戌五月二十六日辰時上御重熙堂左承旨入侍時左承旨洪明浩假注書李海隣記注官白慶楷金鳳顯以次進伏訖上命讀公事書判付訖命退承史以次退出
정조 14년
行都承旨趙宗鉉坐行左承旨洪明浩坐直右承旨未差左副承旨李益運坐直右副承旨未差同副承旨未差注書徐有聞仕直一員未差假注書李海隣仕事變假注書李垿仕
정조 14년
藥房都提調金鍾秀提調吳載純副提調趙宗鉉啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿調攝中氣候益有差勝之節乎惠慶宮氣候何如臣等不任區區伏慮敢來問安竝此仰稟答曰知道
정조 14년
洪明浩啓曰新除授吏曹參議李祖承除拜後過三日不爲出肅依定式推考警責仍卽牌招察任何如傳曰問有實𧏮許遞
정조 14년
洪義浩啓曰來初一日輪對日次矣敢稟傳曰爲之
정조 14년
傳于洪明浩曰三使臣留待
정조 14년
傳于趙宗鉉曰三使臣入侍
정조 14년
傳于李益運曰次對久未爲之再明日次對今日來會
정조 14년
李益運啓曰今日次對兩司長官當爲進參大司憲李致中大司諫尹㬦卽爲牌招何如傳曰允
정조 14년
李益運啓曰卽者左議政蔡濟恭又使錄事來納命召何以爲之敢稟傳曰遣史官傳授
정조 14년
傳于趙宗鉉曰禮兵房承旨入侍
정조 14년
洪明浩啓曰吏曹郞廳來言臺諫有闕政事取稟傳曰當日爲之
정조 14년
李益運啓曰合辭闕啓事甚未安除在外傳旨未下疏批未下引避退待外未肅拜呈告人員竝卽牌招今日政新除授臺諫一體牌招何如傳曰允
정조 14년
有政吏批判書吳載純進參判李秉鼎病參議未差行左承旨洪明浩進以申史澳爲正言徐瀅修爲兵曹參議南陽龍爲義陵參奉
정조 14년
兵批判書李𡊠病參判柳戇病參議徐瀅修未肅拜參知李師濂入直進副司直單蔡廷夏金履翼李勉兢副司果單尹悌東副司正單李垿
정조 14년
傳于趙宗鉉曰軍士房承旨入侍
정조 14년
事變假注書沈象奎改差代以李垿爲事變假注書
정조 14년
洪明浩啓曰事變假注書李垿時無職名令該曹依例付軍職冠帶常仕何如傳曰允
정조 14년
傳于趙宗鉉曰戶兵換房
정조 14년
以副校理金熙朝修撰申馥牌不進罷職傳旨傳于李益運曰只推
정조 14년
以大司諫尹㬦牌不進罷職傳旨傳于洪明浩曰只推
정조 14년
以執義申禹相持平崔重圭牌不進罷職傳旨傳于洪明浩曰只推
정조 14년
李益運啓曰臣與行右承旨朴宗岳伴直矣朴宗岳已有許遞之命伴直無人行左承旨洪明浩拘於廳規不得請牌同副承旨呂萬永方在偕來所何以爲之敢稟傳曰偕來進去承旨許遞前望單子入之待下批與右位在家承旨一體牌招推移入直
정조 14년
兵曹口傳政事以朴宗岳爲都摠管
정조 14년
吏曹口傳政事以閔光升爲三和府使
정조 14년
洪明浩以弘文館言啓曰副校理金熙朝修撰申馥旣有只推之命竝卽牌招察任何如傳曰允
정조 14년
洪義浩以吏曹言啓曰成均館學正李益烈安邁權學諭盧鑮盧橙俱以除拜後過限未上來依例罷職何如傳曰允
정조 14년
李益運以兵曹言啓曰依下敎含春苑直車必元植木牌將訓鍊都監別武士金鼎夏御營廳別武士安昌恒當日字內巡邏牌將訓鍊都監本廳軍官金光郁各決棍十度之意敢啓傳曰知道植木牌將果何罪乎當以近處館峴守直之植木監官決棍有此混同錯誤之擧卿則推考決棍之非由於傳敎牌將處分付此雖少事亦關刑政故也
정조 14년
李益還以賑恤廳言啓南部石橋上契任掌劉漢英今五月二十七日本洞路傍得二歲遺棄女兒洞里居良女表召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 14년
李益運以義禁府言啓曰時囚罪人張齊斗草記照律事命下矣張齊斗原情公事判付內繡啓臺殫送起於一時以渠遐蹤將何辭自明乎前任咸安事雖在未査之中目下利城事其矣分疏有難的從渠果如何居官如何做事前後毁譽之入聞太各相反渠非匡章譽何足信渠非陳仲子毁亦何足信要之誠謹若過於勤勵則豈有似此人言以此罪狀草記照律罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖云矣張齊斗杖八十收贖奪告身三等放送何如傳曰允如有功減等可也
정조 14년
掌令朴聖集正言南涑啓曰臣等知識言議本不合於淸朝耳目之任而聲討是急朝者詣臺適値賓對之有命臣等祗詣閤外未及入侍矣聞以遲滯之故致有承宣請推之擧揆以臺體所失大矣以此情踪何可晏然於臺次乎請命遞斥臣等之職傳曰勿辭
정조 14년
李益運啓曰掌令朴聖集正言南涑一日再啓煩瀆退待物論矣敢啓傳曰知道
정조 14년
義禁府啓目淮陽前府使姜原情云云傳旨問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓繡衣豈以虛無孟浪之說白地搆勤於奏御文字之理乎渠之治績渠必自知渠尙今不受刑在渠寬典之寬典焉敢游辭呑吐此啓目勿施更良嚴問取招仍令該道詳査狀聞後議律爲良如敎
정조 14년
庚戌五月二十七日辰時上御重熙堂軍士房承旨入侍時左副承旨李益運假注書李海隣記注官白慶楷金鳳顯以次進伏訖上曰黃樟上疏批答入之賤臣承命出持入命書傳敎曰朝筵因言端黃樟疏批中受人屬托一句右相以爲如何以擾攘於東提西挈改書下以此分付命退承史以次退出
정조 14년
庚戌五月二十七日戌時上御重熙堂軍士房承旨入侍時左副承旨李益運記事官徐有聞記注官白慶楷金鳳顯以次進伏訖上命書傳敎曰自是久次人亦可用其家近無正卿甚是欠事行右承旨朴宗岳都摠管見窠令該曹口傳陞擬待下批牌招察任又命書傳敎曰右承旨旣命陞擬摠管許遞右副承旨以本來眼病無以書出判付云亦爲許遞前望單子入之待下批牌招察任又命書傳敎曰摠管中老病及有頉人竝許遞又命書傳敎曰三和府使之代令該曹口傳差出待下批仍令明日辭朝命退承史以次退出
정조 14년
行都承旨趙宗鉉坐左承旨趙衍德坐直右承旨洪文泳坐左副承旨李益運坐右副承旨洪聖淵坐直同副承旨洪秉聖牌不進注書徐有聞仕直一員未差假注書李海隣仕事變假注書李垿仕
정조 14년
洪文泳啓曰明日常參經筵取稟傳曰停
정조 14년
趙衍德啓曰合辭方張之時兩司無詣臺之員事甚未安除在外引避退待疏批未下外未肅拜呈告人員竝卽牌招何如傳曰允
정조 14년
趙衍德啓曰大司憲李致中執義申禹相持平崔重圭牌不進掌令閔彝顯持平李日運在外掌令朴聖集引避退待監察茶時之意敢啓傳曰知道
정조 14년
李益運啓曰御營廳將官來言今日本廳日次私習云矣敢啓傳曰知道
정조 14년
李益運啓曰卽者左議政蔡濟恭又使錄事來納命召何以爲之敢稟傳曰欲待小間更勤敦迫而命召之來納日課不輟豈勝慨然玆遣史官更爲還待仍令問病以來卿其知悉事傳諭
정조 14년
傳于李益運曰三和府使入侍
정조 14년
傳于李益運曰未肅拜承旨與左承旨許遞前望單子入之待下批牌招察任
정조 14년
承旨前望單子入之洪文泳朴聖泰白師謹落點
정조 14년
以同副承旨白師謹牌不進罷職傳旨傳于趙宗鉉曰以其坐地館錄猶可承旨改正之說極爲駭然宜令一伸許遞前望單子入之
정조 14년
承旨前望單子入之趙衍德洪秉聖洪聖淵落點
정조 14년
趙宗鉉啓曰新除授承旨趙衍德洪聖淵方在罷散中何以爲之敢稟傳曰敍用
정조 14년
傳于趙宗鉉曰黃樟疏批句語之改下出於濕飯不欲出嚼之意而近來駁擊之疏何限而自見黃樟疏言念朝象風習之所以致此豈勝深憂而長慮此非特爲被論之人而然大抵以言外之旨臆料而逆度自出注脚又於注脚之外更入一層一層深於一層驅之於黨逆之臼而自其口構罪以構罪之說仍定律名一言而蔽之曰淸朝之世保無似此爻象此所以昨筵原疏如出於己意則黃樟固死有餘罪爲說於大臣者也今此除拜不欲置之䵝昧人鬼關頭而然新除授承旨洪秉聖卽爲牌招察任
정조 14년
趙衍德啓曰同副承旨疏批已下更爲牌招何如傳曰允
정조 14년
有政吏批判書吳載純進參判李秉鼎進參議未差右副承旨洪聖淵進以李勉兢爲吏曹參議曺遠振爲大司諫宋銓爲執義李基恒爲持平洪樂性爲內局都提調
정조 14년
兵批判書李𡊠病參判柳戇病參議徐瀅修病參知李師濂入直進左副承旨李益運進副司直單洪明浩李祖承尹長烈呂萬永白師謹副司果單金熙采
정조 14년
以黃海監司李時秀狀啓道內各邑救急畢巡形止馳啓事傳于洪文泳曰始自二晦三初而略略抄飢者厥數至於此多爲十餘萬口歲前後之不見抄而捐瘠於溝壑流離於連近勢特使之然該道前伯矇不用心之罪可謂愈久愈往而愈覺無狀卿則自初受命至于今西來之入耳者有譽處無疵聞殊足慰心勿以麥事之告登雨澤之若意爲一分放忽之端亦勿以情理或妨公務一心孜孜勿激勿遂事回諭三邑守令之自辦穀物雖曰雄邑如非眞箇捐廩則依他邑以公穀準減可也道內民人輩出義捐財分饋鄕隣之類誠固可或勞亦宜酬法典所載論賞石數分等狀聞以爲褒賞之地事一體下諭
정조 14년
以平安監司沈頤之狀啓尹昌文構誣主將發賣偸食之罪嚴訊究問事傳于洪文泳曰每以供招煩聞尙不以收殺勘簿形止狀聞何也斯速畢捧後狀聞事令廟堂分付
정조 14년
原春道狀啓六月令宗廟薦新生銀口魚節序差早限內不得封進惶恐待罪事傳于趙衍德曰勿待罪事回諭
정조 14년
記注官許鞏書啓臣敬奉聖諭馳往傳諭于西部盤石坊石橋契議政府左議政蔡濟恭所住處仍傳命召則以爲卽者史官儼臨還傳命召至令問病臣力疾扶起以首頓地不勝感激流涕臣之奉納命召便作日課豈不知添臣死罪而危臲之蹤萬無進身之路則命召不可捧留旣不可捧留則還納之外更無他道理知罪而犯罪願被金木之誅者實以此也至於殘疾加減安敢登諸奏啓而素患積氣之外忽添暑泄神氣如縷坐立不得此殆臣命卒之秋伏地悲泣不知所達云矣敢啓傳曰知道
정조 14년
李益運以義禁府言啓曰張齊斗杖八十奪告身三等事照律草記批旨內如有功減等可也事命下矣張齊斗無功云矣敢啓傳曰知道
정조 14년
右議政金鍾秀箚曰伏以臣之情理本不敢從宦內局夙夜之地尤非可强而只緣誠切保護義重嘗藥抑情供職今已恰滿三朔矣臣之母病膠痰之去來神識之開蔽頃刻異候日以益甚離側奔走情所不忍伏乞聖慈許解臣藥院兼任以幸公私焉抑臣於定州鄕案事有不得不一暴者而僚相方困人言此事臣本異見則於是不能無不安于心者一向泯默耐至于今矣左相疏中公下無處可徵不得如數還報云爾則公家之以是爲令不亦疲惱苟簡之甚云者臣所未喩臣恐僚相於此思之或有未周也新案中人締結行賂圖占非分之狀業已上徹之後則新案固不可不毁也至於中間消瀜之錢物假令人失千金此渠之罪非有冤也而特以受者之罪殆有甚於與者則因仍置之事近富桀且有妨於戢貪懲後之政故但令推給錢物而已至於所謂公下之區別不區別卽該道該邑之事耳非朝家所可與知則況於以是爲令乎且凡還報云者本以民間賖貸而立名者也此事初非賖貸則還報二字已是着不得其數之如不如尙奚論哉噫臣雖無似職是大官朝令一下使國體益尊民志咸服卽臣寤寐至願思日贊襄而未之能焉者也尙何忍以疲惱苟簡之事仰勸聖明也哉今始因箚附陳煩瀆增悚倂願俯垂鑑察焉答曰省箚具悉卿懇附陳事卿則曰公下之區別與否付之謀送僚相則曰用於公者旣不準數推給則錄案亦宜勿焚此若胡子所謂同體異用何必以此更煩於箚牘況已有擧條批答該道自可按而行之矣兼管藥院異於夙夜劇務而暫缷亦何妨所請許副仍傳曰此批答遣史官傳諭
정조 14년
禮曹判書徐浩修疏曰伏以臣猥承專對之命纔已辭陛登途矣所叨春官藝苑經筵秋春之任俱非出疆之臣所可仍帶者伏乞照例遞免以存公格以安私分不勝幸甚答曰省疏具悉疏辭下該曹稟處